钦定古今图书集成/明伦汇编/氏族典/第217卷 > 《廖用贤尚友录》 > 罗弘信
## 钦定古今图书集成/明伦汇编/氏族典/第217卷 > 《廖用贤尚友录》 > 罗弘信

按《唐书罗弘信传》：“弘信字德孚，魏州贵乡人，善骑射，
状貌雄伟，为裨将，主马牧。魏有巫告弘信曰：‘白头老
人使谢君，君当有是地’。文㺹死，众遂立之。诏擢知留
后，再迁节度使，加检校司空、同中书门下平章事，豫
章郡公。朱全忠讨黄巢，饷粟三万斛，马二百匹。秦宗
权乱，复诏弘信以粟二万斛助军，未输，检校工部尚”
书。雷邺来责粟，弘信素胁于牙军，擅杀邺。全忠以檄
谯让，弘信不敢报。大顺初，全忠讨太原，李克用遣将
赵昌嗣见弘信，假粮马，又议屯邢、洺，假道相卫，弘信
不纳。全忠使丁会、庞师古、葛从周、霍存等引万骑度
河，弘信壁内黄，凡五战皆败，乃厚币求和。累迁检校
太师，守侍中，徙临清郡王。光化元年死，年六十三。赠
太师，追封北平王，谥曰庄肃。子绍威袭。